Deutsche Bank
Store norske leksikon,Økonomi og næringsliv,Bank og finans,Internasjonale bank- og forsikringsbedrifter
Deutsche Bank er en tysk multinasjonal bank grunnlagt i 1870, som har hovedkontor i Frankfurt am Main og er landets største finansinstitusjon og verdens 15. største bank. Selskapet er en universalbank som tilbyr alle typer av finansielle tjenester for privatpersoner, bedrifter og selskaper.
I 2018 hadde Deutsche Bank virksomhet i 58 land i Europa, Amerika og Asia, en omsetning på om lag 25 milliarder euro og 102 000 ansatte. Historikk Deutsche Bank ble grunnlagt i Berlin 1870 av blant andre Adelbert Delbrück og Georg von Siemens. Banken ble i 1929 sammensluttet med konkurrenten Disconto-Gesellschaft og ble Tysklands største bank. Etter å ha samarbeidet med nazimyndighetene fra 1930-årene, ble banken etter andre verdenskrig splittet i ti banker av de allierte. Disse ble i 1952 samlet i tre vesttyske banker med hovedkontorer i Hamburg, Düsseldorf og München, som i 1957 igjen ble sammenslått til nåværende Deutsche Bank med hovedkontor i Frankfurt. Fra 1970-årene ekspanderte banken sterkt internasjonalt. Den overtok finansinstitusjoner i blant annet i Italia, Spania, Storbritannia og USA, derunder amerikanske Bankers Trust Company i 1998, og ble en av verdens største banker med virksomhet i rundt 75 land. På 2000- og 2010-tallet var Deutsche Bank involvert i en rekke skandaler. Blant annet har banken blitt bøtelagt for hvitvasking og svindel av enorme beløp på vegne av russiske statsborgere knyttet til blant annet både Kreml og FSB. I 2015 fikk banken en bot på 2,5 milliarder dollar for å ha deltatt i manipulering av den britiske Libor-renten, og i 2017 inngikk den et forlik på 7,2 milliarder dollar for sin rolle i finanskrisen i 2008. Gjennom høringer i den amerikanske kongressen 2019 ble det også avslørt at Deutsche Bank i over to tiår fortsatte å gi store lån til den amerikanske forretningsmannen Donald Trump, som i 2016 ble valgt til USAs president, til tross for at han misligholdt lånene en rekke ganger og at svært få andre finansinstitusjoner var villige til å låne ham penger. Les mer i Store norske leksikon bank finanskrisen i USA 2008–2009 Eksterne lenker Deutsche Bank Informasjonsbase om internasjonale bedrifter (Hoover's Online)